section_heading: DVB-T u Hrvatskoj
paragraph_text: Na regionalnoj konferenciji GE06 o budućnosti digitalne televizije u Europi, održanoj u lipnju 2006. u Ženevi, hrvatski stručnjaci i pregovarači iz HAKOM-a i OiV-a ostvarili su 100% uspjeh u svojim zahtjevima. Talijanska je strana bila protiv hrvatskih zahtjeva smatrajući da im je potreban veći broj frekvencija. Poučeni tadašnjim stanjem u emitiranju TV signala analognom tehnologijom gdje su gotovi sve frekvencije uz istočnu obalu Jadranskog mora bile ometana signalima iz Italije, hrvatska delegacija nije mogla pristati na takav zahtjev, te su izborili pravo na 8 digitalnih multipleksa. Nacionalnom pokrivenošću emitirat će se 7 kanala u UHF frekvencijskom području te 1 u VHF-III frekvencijskom području. Tadašnji broj od četiri programa na nacionalnoj razini, računalo se da bi mogao porasti na 40-ak. Takva su očekivanja kasnije svedena na realne mogućnosti hrvatskog medijskog prostora, a i prodaja dijela UHF spektra (tzv. digitalna dividenda) telekom operatorima 2013. god. imala je utjecaja na to.